REFLEKSI (CERAMAH DI MASJID SULTAN ISMAIL)

NAMA: CHEONG CHIEN LI

NO. MATRIC: A19EC0186

KURSUS: DINAMIKA MALAYSIA

SEKSYEN: 20

PENSYARAH: ENCIK HASSAN BIN HUSHIN

Pada 21 November 2019, pelajar-pelajar dari aliran kejuruteraan perisian yang belajar kursus Dinamika Malaysia (seksyen 03) telah dijemput ke Masjid Sultan Ismail untuk menghadiri ceramah tentang Gagasan Islam sebagai Rahmatal Lil’ Alamin dalam kehidupan individu dan masyarakat berbilang agama dan bangsa di Malaysia, yang disampai oleh En. Ustaz Ali Bin Muda. Ceramah tersebut bertujuan untuk menjelaskan konsep Gagasan Islam sebagai Rahmatal Lil’ Alamin dan memberi peluang kepada para pelajar untuk mengalami persekitaran di masjid yang berfungsi sebagai institusi sosial, agama dan pendidikan.

Seperti yang kita tahu, Agama Islam merupakan agama rasmi di Malaysia. Semua bumiputera telah pun menganuti Agama Islam. En Ustaz mengatakan bahawa Agama Islam adalah agama rahmah untuk semua orang. Ungkapan Rahmatal Lil’ Alamin dalam konteks Islam bermaksud Islam yang dipimpin oleh Nabi Muhammad SAW adalah rahmat untuk seluruh alam. Selain itu, konsep rahmah merupakan rasa kasih sayang terhadap orang Muslim, bukan Muslim, tumbuhan-tumbuhan, haiwan dan segala-galanya. Konsep rahmah meliputi semua amalan yang berinsan seperti sikap bersopan-santun, bertanggungjawab, taat setia dan nilai-nilai murni yang lain. Beliau mengatakan bahawa konsep rahmah bermaksud tanggungjawab antara setiap manusia tanpa mengira latar belakang, agama, bangsa dan warna kulit. Pendek kata, konsep rahmah merupakan suatu konsep yang dapat membawa banyak keistimewaan kepada hidupan manusia.

Seterusnya, gagasan Islam diberi keutamaan sebagai Rahmatal Lil’ Alamin untuk menyebarkan konsep rahmah kepada seluruh masyarakat melalui pelajar-pelajar dari institusi pendidikan.Memang tidak dapat dinafikan bahawa negara Malaysia merupakan sebuah negara yang berbilang bangsa. Oleh itu, terdapat pelbagai budaya dan agama dalam masyarakat negara kita. Kesannya, perbezaan ini mungkin menyebabkan berlakunya salah faham antara kaum dan mencetuskan konflik yang sukar diselesai. Oleh itu, gagasan Islam memainkan peranan yang penting supaya rakyat dapat mengelakkan masalah permusuhan kaum berlaku dalam negara kita dengan mengunakan konsep rahmah. Oleh itu, gagasan Islam akan menjadikan negara kita lebih harmoni dan aman dengan menggunakan konsep rahmah.

Gagasan Islam mengutamakan konsep kasih sayang antara satu sama lain. Hak sama rata serta keadilan harus dinikmati oleh semua rakyat Malaysia. Apabila berlaku pertelingkahan, Islam akan mewajibkan semua manusia supaya menyelesaikan masalah melalui musyawarah. Toleransi dan hormat-menghormati yang menjadi asas perpaduan kaum juga merupakan sebahagian daripada konsep rahmah. Selain itu, Islam mewajibkan umatnya memberi layanan yang baik terhadap bukan Muslim yang tidak memusuhi. Umat Islam perlu melakukan kebaikan dan memberi keadilan kepada orang yang tidak memerangi mereka.

Tambahan pula, Gagasan Islam dapat menyebabkan pembangunan individu dan negara. Konsep rahmah yang menggalakkan amalan-amalan positif seperti keprihatinan dan keadilan dapat digunakan dalam pentadbiran negara supaya gejala social dapat dielakkan. Pentadbiran yang mengamalkan konsep rahmah dapat memberikan keselesaan kepada semua strata sosial supaya masyarakat dapat menikmati kemudahan dan keadilan.

Bukan itu sahaja, perpaduan rakyat juga merupakan salah satu kebaikan yang berwujud daripada gagasan Islam. Hal ini demikian kerana gagasan Islam akan mendorong rakyat Malaysia untuk bekerjasama dan saling membantu dalam usaha pembangunan negara Malaysia. Kessannya, rakyat negara kita akan menjadi lebih padu dan berupaya untuk memajukan negara kita.

Akhir sekali, Encik Ustaz telah menegaskan bahawa dakwah agama Islam tidak berunsur paksaan kerana nilai-nilai mulia dalam al Quran dan konsep-konsep yang boleh membantu umatnya menjauhi segala kejahilan telah diterapkan ke dalam sanubari setiap umat Islam. Sebaliknya, orang bukan muslim bebas untuk menganuti dan mengamalkan agama dan kepercayaan masing-masing tanpa dikritik oleh penganut Islam kerana mereka mengamalkan konsep rahmah.

Sebagai Kesimpulan, lawatan ke Masjid Sultan Ismail telah banyak menambah ilmu saya. Pada asalnya, saya tidak berani untuk masuk ke dalam dewan solat kerana takut melakukan gerakan yang tidak berhormati Masjid secara tidak sengaja, tetapi rakan-rakan Muslim kakitangan di dalam masjid memberi jaminan bahawa segalanya akan berbaik-baik sahaja. Dengan jaminan mereka, saya berjaya melangkah dalam masjid dan memahami gagasan Islam dan konsep rahmah Islam yang berteraskan layanan baik terhadap semua manusia dan alam. Ceramah ini telah memberi banyak ilmu kepada saya dan saya amat bersyukur kepada pensyarah kerana telah menjumputi saya ke dalam masjid.